Κεντρική Πλατεία Νέας Σμύρνης

Θέση

Η Πλατεία Νέας Σμύρνης, ή «Κεντρική Πλατεία», βρίσκεται στο κέντρο του πολεοδομικού ιστού της πόλης. Στα ΒΑ οριοθετείται από τη λεωφόρο Ελευθερίου Βενιζέλου που αποτελεί τον κεντρικό οδικό άξονα της Νέας Σμύρνης και από τη γραμμή του τραμ. Ακριβώς στην πλατεία υπάρχει η στάση του τραμ «Αγία Φωτεινή» που συνδέει συγκοινωνιακά την πλατεία με την υπόλοιπη πόλη, το κέντρο της Αθήνας, το Στάδιο Ειρήνης και Φιλίας και τα παραλιακά προάστια Παλαιό Φάληρο, Ελληνικό, Γλυφάδα, Βούλα. Απ' την λεωφ. Ελ. Βενιζέλου διέρχεται η λεωφορειακή γραμμή 219 προς/από τα προάστια: Καλλιθέα, Δάφνη, Άγιος Δημήτριος. Aπ΄την οδό Ομήρου διέρχoνται οι λεωφορειακές γραμμές: 218 προς το σταθμό Δάφνη (μέσω Άνω Ν.Σμύρνης), 219 προς τον  Άγιο Δημήτριο και το σταθμό Δάφνη και 130 ερχόμενο από Πειραιά. Απ΄την οδό Αγ.Φωτεινής διέρχονται οι λεωφορειακές γραμμές: 218 προς Καλλιθέα, Μοσχάτο και Πειραιά, 219 προς το σταθμό Καλλιθέα και 130 προς Πειραιά μέσω της συνοικίας Αμφιθέα Παλαιού Φαλήρου. 
Στα ΒΔ η Κεντρική πλατεία οριοθετείται από την «οδό 25ης Μαρτίου» (πεζόδρομος) και εφάπτεται με την «πλατεία Καρύλλου», η οποία συνδέεται με το Άλσος Νέας Σμύρνης αποτελώντας έναν τεράστιο ενιαίο χώρο περιπάτου και αναψυχής. Kάτω από την έκταση αυτή έχει ήδη δημιουργηθεί και λειτουργεί υπόγειο πάρκιν.
Προς τα ΝΔ η Πλατεία οριοθετείται από την «οδό Ειρήνης» (πεζόδρομος), ενώ σε μικρή απόσταση υψώνεται το μέγαρο της Εστίας Νέας Σμύρνης.
Στα ΝΑ η Πλατεία οριοθετείται από την «οδό 2ας Μαΐου 1919» (πεζόδρομος), ημερομηνία της απόβασης στη Σμύρνη του ελληνικού στρατού. Επίσης, συνδέεται με τους μικρούς πεζόδρομους (οδοί Τροίας και Γορδίου) με την κεντρική εμπορική «οδό Ομήρου».

Διαμόρφωση

Η χωροθέτηση της Κεντρικής Πλατείας προβλέφθηκε από το πρώτο πολεοδομικό σχέδιο της Νέας Σμύρνης, στα τέλη της δεκαετίας 1920-30, με προοπτική να αποτελέσει το εμπορικό κέντρο της προσφυγικής πόλης. Ήδη από το 1938 είχε δενδροφυτευτεί ο περίγυρός της ενώ το εσωτερικό της αποτελούσε μια τεράστια επίπεδη αλάνα, μορφή που είχε ως το 1970. 
Το 1968-1970, επί δημαρχίας Αθ. Παπαθανασίου, ο χώρος της πλατείας Ν. Σμύρνης αναπλάστηκε και δημιουργήθηκε μια από τις ομορφότερες ελληνικές πλατείες. Απέκτησε έξι λίμνες που επικοινωνούν με μικρούς καταρράκτες και συντριβάνια, μικρά γεφύρια, τουριστικό περίπτερο, παιδικές γωνιές, αγάλματα κλπ. Η μελέτη και η επίβλεψη της διαμόρφωσης έγιναν από το αρχιτεκτονικό γραφείο Γ. Λεονάρδου και Λ. Καλαβύτη. Το έργο υπήρξε πρωτοποριακό για την εποχή του με το μεγάλο σύστημα συνεχόμενων λιμνών, που «λειτουργούσαν» ως καθρέπτες πάνω στο μπετόν. Επίσης, δημιουργήθηκαν μικροί καταρράκτες και σιντριβάνια σε πολλά επίπεδα, γέφυρες και είσοδοι σε αυτή, με χαρακτηριστικά αρχιτεκτονικά στοιχεία τη στήλη και την πυραμίδα.
Σε κεντρικό σημείο ανυψώθηκε αναμνηστική στήλη (οβελίσκος) ύψους 15 μέτρων, έργο του γλύπτη Βάσου Καπάνταη, με ανάγλυφες παραστάσεις που συνδέουν τη νέα πόλη με τη μικρασιατική Σμύρνη.
Από το 2003 ξεκίνησε μια νέα ανάπλαση της πλατείας. Πεζοδρομήθηκαν οι τρεις πλευρές της (25ης Μαρτίου, Ειρήνης, 2ας Μαΐου) και στις 12 Αυγούστου 2004 έγιναν τα εγκαίνια με την υποδοχή της Ολυμπιακής Φλόγας. Το ίδιο έτος τοποθετήθηκε άγαλμα του Ελ. Βενιζέλου μπροστά από τη στάση του τραμ. Το 2005 ξεκίνησαν τα έργα ενοποίησης με την παρακείμενη πλατεία Καρύλλου, με τελικό στόχο την δημιουργία ενιαίου χώρου μέχρι το Άλσος και υπόγειου πάρκιν.